शरद पवार के मंच पर पंखा गिरा, बाल-बाल बचे  
जबलपुर में कृषि वैज्ञानिकों के सम्मेलन में शरद पवार बाल-बाल बच गए। पवार जब भाषण दे रहे थे तभी मंच के ऊपर लगा पंखा जमीन पर उनके ठीक बाजू में आ गिरा।
मध्य प्रदेश के जबलपुर में आयोजित कृषि वैज्ञानिकों के सम्मेलन में केंद्रीय कृषि मंत्री शरद पवार बाल-बाल बच गए। पवार जब भाषण दे रहे थे तभी मंच के ऊपर लगा पंखा जमीन पर उनके ठीक बाजू में आ गिरा।  कृषि विज्ञान केंद्रों के छठे राष्ट्रीय सेमिनार का शनिवार को जवाहर लाल नेहरू कृषि विश्वविद्यालय के स्टेडियम में शुभारंभ समारोह का आयोजन किया गया। इस आयोजन में मंच पर पवार के अलावा कई अन्य मंत्री व विशेषज्ञ मौजूद थे। पवार जब भाषण दे रहे थे तभी मंच के ऊपर लगा पंखा उनके ठीक बाजू में आ गिरा। पंखा गिरते ही पवार कुछ देर के लिए सकते में आ गए। यह तो उनकी खुशनसीबी रही कि उन्हें किसी तरह की चोट नहीं लगी।  मंच पर पंखा गिरते ही हर तरफ अफरातफरी मच गई। कुछ देर में पवार ने अपनी बात को आगे बढ़ाना शुरू कर दिया।   समारोह में मौजूद राज्य के कृषि मंत्री रामकृष्ण कुसमरिया ने घटना की पुष्टि करते हुए कहा कि पवार किसानों के लिए अच्छा काम कर रहे हैं, इसलिए उनकी अदृश्य शक्ति ने रक्षा की है। वे जब तक ऐसा काम करते रहेंगे तब तक उनकी रक्षा होती रहेगी।